**Moli in delaj! Kontemplativen in aktiven vidik krščanskega življenja.**

Meditacija za dekanijsko rekolekcijo, december 2022

Pripravil: Sandi Koren

*Se ti kdaj zgodi, da si prišel s svojim življenjem ali delom v slepo ulico in se ti zdi, da je tvoje življenje v zastoju? Delaš in delaš in se nič ne spremeni? Leta se na župniji trudiš, ljudi v cerkvi pa je vedno manj, in si ciničen in obupan obstal na mestu? Si zašel v kvaren, strupen odnos in ne moreš ven ali pa si v prepiru z nekom in ni videti možnost za spravo? Ne zmoreš premagati odvisnosti in se vrtiš v začaranem krogu ? Se ti zdi, da življenje ne vodi naprej, ampak vedno znova v zdrse, kot na melišču, korak naprej in nato dva koraka nazaj? Se trudiš ukrotit svoje telo, svoje grešne razvade, premagati nezdrava hrepenenja, pa si vedno na istem? Se ti morda kdaj zazdi, da je celo tvoj odnos z Bogom v zastoju, Ga ne čutiš, te ne napolnjuje Njegova prisotnost, si v dvomih oz. še huje, apatičen? Si vrgel puško v koruzo? Si torej obstal na mestu, se nekako zataknil in ni videti poti naprej? Če se ti nikoli ni zgodilo nič takega, si angel, sicer pa dobrodošel med nami, ljudmi.*

Zato je nujno, da se v tvojem življenju zgodi nek **preboj**. Definicija preboja je, da je to nenaden, dramatičen in pomemben napredek. Preboji se dogajajo vsepovsod: v tehnologiji, medicini, diplomaciji, v vsakdanjem človekovem življenju, ko nekdo dobi poslovno idejo, ki mu reši posel, ko se nekomu utrne ideja za dobro knjigo, ko fant vidi punco in mu pade v oči, torej ko človek nenadoma dojame, spregleda, se mu zgodi »aha« efekt in nenadoma zmore stopiti na novo pot. Preboj je nasprotje zastoja, ko obtičiš, se zatakneš in ne veš, kako naprej.

Najbrž je preboj v duhovnem življenju res najpomembnejši dogodek v življenju človeka, trenutek, ko »zaslišiš« Boga, ko se ti odpre srce za Sveto, ko te Sveti Duh nagovori. Mnogi doživijo takšen preboj enkrat in ga celo življenje ne pozabijo. Mati Terezija je to doživela na vlaku 10. septembra 1946, ko je zaslišala, kot je to sama imenovala, klic znotraj klica, da gre iz samostana med najbolj uboge. To je bil preboj Svetega Duha v njeno dušo. Kasneje je leta in leta zaman čakala na naslednji Božji nagovor, ki si ga je želela, a ta en dogodek je bil dovolj, da ni nikoli zavila v slepo ulico in zastala.

Dejstvo je, da se tak »**duhovni preboj**« nikoli ne zgodi kar tako. Potrebno ga je iskati, potrebno ga je izprositi, zanj delati. Preboj se ne zgodi kar tako, ampak ko ga človek išče, kot pravi psalm: »Moj glas gre k Bogu, moram vpiti, moj glas gre k Bogu, da mi bo prisluhnil. Na dan svoje stiske iščem Gospoda, ponoči se moja roka izteguje in ne omaguje ...« (Psalm 77,2-3). Molitev je najprej iztezanje roke, iskanje Gospoda, da se mi razodene, da doživim tisti »aha«, da nato v Njem vse zmorem. Po Božji modrosti se to zgodi, ko On presodi kdaj; in izkušnja takega dogodka, ki se je zgodil morda že kdaj prej meni ali bratom in sestram v Cerkvi je pomoč, da ne obupam. A molitev v čakanju na preboj ni dovolj. Sv. Benedikt je svojim menihom priporočal uravnotežen način življenja, v kombinaciji kontemplativne molitve in aktivnega dela. Njegov »ora et labora« izhaja iz tega, da je prepoznal nevarnost v tem, da dovoliš, da eno prevladuje nad drugim; prednost je v tem, da sta molitev in delo drug ob drugem. Benediktovo pravilo predpisuje obdobje dela za menihe, ker »brezposelnost je nevarnost za dušo« (RB 48,1). Benedikt je videl delo in molitev kot partnerja in verjel v preboj tam, kjer se kontemplacija in akcija prepletata.

Zdi se mi, da mora vsakodnevno služenje duhovnika na župniji biti ena sama akcija oz. delo, prepleteno z nenehno molitvijo, in nato pride Tolažnik Sveti Duh. Ne vem, kako bi sicer zmogel desetletja vztrajati v tem, kar svetuje Pavel Timoteju: »Oznanjuj besedo, vztrajaj, bodi prilično ali neprilično; prepričuj, svari, opominjaj ...« (2 Tim 4).